**ZAKON**

**O KONTROLI VANJSKOTRGOVINSKOG PROMETA ORUŽJA, VOJNE OPREME I ROBA POSEBNE NAMJENE**

**POGLAVLJE I - OPĆE ODREDBE**

Član 1.  
(Predmet zakona)

Ovim Zakonom propisuju se uslovi i procedure za izvoz i uvoz oružja, vojne opreme i robe posebne namjene, brokering i provoz oružja i vojne opreme, te izvoz i uvoz usluga u vezi s oružjem i vojnom opremom.

Član 2.  
(Izuzeci od primjene zakona)

(1) Odredbe ovog Zakona ne primjenjuju se u slučajevima kada se, u skladu s interesima vanjske politike i međunarodnim obavezama Bosne i Hercegovine uvoz, izvoz ili provoz obavlja u okviru bilateralne ili multilateralne vojne, policijske, specijalne ili stalne misije na nekomercijalnoj osnovi ili kao podrška:

1. rezolucijama Vijeća sigurnosti Ujedinjenih nacija,
2. odlukama u okviru Organizacije za sigurnost i saradnju u Evropi (OSCE), ili
3. bilo kojoj drugoj mirovnoj operaciji koja se provodi u skladu s principima Povelje Ujedinjenih nacija u sklopu međunarodne organizacije.

(2) Ministarstvo vanjskih poslova Bosne i Hercegovine daje saglasnost o ispunjavanju uslova iz stava (1) ovog člana.

(3) Ukoliko se tako izvezeno ili uvezeno oružje, vojna oprema ili roba posebne namjene prestane koristiti u svrhe specijalne ili stalne misije, odnosno postane predmet komercijalne transakcije, na njega se primjenjuju odredbe ovog Zakona.

Član 3.  
(Značenje izraza)

Izrazi upotrijebljeni u ovom Zakonu imaju sljedeće značenje:

1. **izvoz** podrazumijeva carinskim propisima uređen carinski postupak prema kojem oružje, vojna oprema i robe posebne namjene, te usluge u vezi s oružjem i vojnom opremom trajno ili privremeno napuštaju carinsko područje BiH. Izvoz uključuje i ponovni izvoz (re-export) prema kojem oružje, vojna oprema i robe posebne namjene, prethodno uvezena na carinsko područje BiH, napušta carinsko područje BiH, ali ne uključuje provoz;
2. **izvoznik** podrazumijeva pravno lice sa sjedištem na teritoriji BiH registrirano za obavljanje vanjskotrgovinskog prometa i upisano u Registar Ministarstva vanjske trgovine i ekonomskih odnosa BiH;
3. **uvoz** podrazumijeva carinskim propisima uređen carinski postupak prema kojem oružje, vojna oprema i robe posebne namjene, te usluge u vezi s oružjem i vojnom opremom trajno ili privremeno ulaze na carinsko područje BiH;
4. **uvoznik** podrazumijeva pravno lice sa sjedištem na teritoriji BiH registrirano za obavljanje vanjskotrgovinskog prometa i upisano u Registar Ministarstva vanjske trgovine i ekonomskih odnosa BiH;
5. **oružje i vojna oprema** podrazumijeva sve pozicije navedene na Zajedničkoj vojnoj listi Evropske unije, koja sadrži opremu obuhvaćenu Zajedničkim stavom Vijeća Evropske unije 2008/944/CFSP kojim se utvrđuju zajednička pravila postupanja kod kontrole izvoza vojne tehnologije i opreme (u daljnjem tekstu: Zajednička lista oružja i vojne opreme);
6. **robu posebne namjene** čini sva nevojna roba za komercijalne svrhe koja može ugroziti sigurnost BiH navedena u Listi roba posebne namjene;
7. **usluge** podrazumijevaju aktivnosti koje se odnose na oružje i vojnu opremu, a koje se obavljaju za podršku istraživanju, razvoju, proizvodnji, montaži, rukovanju, održavanju, popravku, remontu, modernizaciji, te aktivnosti obuke koja se odnose na rad opreme, uključujući i konsultacije u usmenoj, pisanoj i elektronskoj formi;
8. **brokering** podrazumijeva pregovaranje ili ugovaranje poslova za kupovinu, prodaju ili nabavku oružja, vojne opreme i usluga iz jedne strane zemlje u drugu stranu zemlju, te prodaju i kupovinu oružja, vojne opreme i usluga radi prenošenja iz jedne strane zemlje u drugu stranu zemlju. Pomoćne usluge, kao što su transport, finansijske usluge, osiguranje ili reosiguranje, oglašavanje ili reklamiranje, ukoliko se obavljaju u okviru registriranih djelatnosti, ne smatraju se brokeringom;
9. **broker** podrazumijeva pravno lice sa sjedištem na teritoriji BiH koje se bavi brokerskim uslugama i koje je upisano u Registar Ministarstva vanjske trgovine i ekonomskih odnosa BiH;
10. **provoz** podrazumijeva carinskim propisima uređen carinski postupak prema kojem se oružje i vojna oprema prevozi preko carinskog područja BiH;
11. **vanjskotrgovinski promet** podrazumijeva izvoz i uvoz oružja, vojne opreme i robe posebne namjene, brokering i provoz oružja i vojne opreme, te izvoz i uvoz usluga u vezi s oružjem i vojnom opremom;
12. **Individualna (pojedinačna) dozvola** podrazumijeva dozvolu za izvoz ili uvoz izdatu jednom određenom:

1) izvozniku ili uvozniku za jednog krajnjeg korisnika ili primatelja i koja obuhvata jednu ili više stavki oružja, vojne opreme i usluga;

2) izvozniku za jednog krajnjeg korisnika ili primatelja u stranoj zemlji i koja obuhvata jednu ili više roba posebne namjene;

3) brokeru za jednog krajnjeg korisnika ili primatelja i koja obuhvata jednu ili više stavki oružja, vojne opreme i usluga;

1. **Globalna dozvola** podrazumijeva dozvolu za izvoz ili uvoz dodijeljenu jednom određenom izvozniku ili uvozniku koja sadrži jednu ili više stavki oružja i vojne opreme i koja se odnosi na izvoz ili uvoz jednom ili većem broju određenih krajnjih korisnika i/ili primatelja. Globalna dozvola uključuje i izvoz roba posebne namjene.

Član 4.

(Liste i kriteriji)

1. Ministarstvo vanjske trgovine i ekonomskih odnosa Bosne i Hercegovine (u daljnjem tekstu: Ministarstvo) ažurira i objavljuje Zajedničku listu oružja i vojne opreme u „Službenom glasniku BiH“.
2. Ministarstvo, uz konsultacije s nadležnim državnim, entitetskim odnosno kantonalnim ministarstvima i organima Brčko Distrikta Bosne i Hercegovine, donosi Listu roba posebne namjene i objavljuje je u „Službenom glasniku BiH“.
3. Ministarstvo objavljuje u „Službenom glasniku BiH“ Kriterije za izdavanje dozvola u skladu sa Zajedničkim stavom Vijeća Evropske unije 2008/944/CFSP kojim se utvrđuju zajednička pravila postupanja kod kontrole izvoza vojne tehnologije i opreme.

Član 5.  
(Isprave koje izdaje Ministarstvo)

Ministarstvo izdaje sljedeće isprave i to:

1. Dozvolu za izvoz, uvoz i brokering oružja i vojne opreme navedenih u Zajedničkoj listi oružja i vojne opreme iz člana 4. stav (1) ovog Zakona, Dozvolu za izvoz robe posebne namjene navedene u Listi proizvoda posebne namjene iz člana 4. stav (2) ovog Zakona, te Dozvolu za izvoz i uvoz usluga u vezi s oružjem i vojnom opremom. Dozvole mogu biti:
2. Individualne (pojedinačne) dozvole i
3. Globalne dozvole,
4. Uvoznu dozvolu za robu posebne namjene,
5. Međunarodni uvozni certifikat,
6. Uvjerenje o krajnjem korisniku, i
7. Potvrdu o prijemu robe.

Član 6.   
(Isprava koju izdaje Ministarstvo sigurnosti BiH)

1. Ministarstvo sigurnosti Bosne i Hercegovine izdaje ispravu za provoz oružja i vojne opreme poštujući principe i kriterije izdavanja isprava koji su propisani ovim Zakonom.
2. Ministarstvo sigurnosti Bosne i Hercegovine propisuje uslove i procedure za izdavanje isprave iz stava (1) ovog člana.

Član 7.  
(Dokumenti o krajnjem korisniku)

1. Dokumenti o krajnjem korisniku su:
2. Izjava krajnjeg korisnika koju daje krajnji korisnik ovjerena kod nadležne državne institucije;
3. Uvozna dozvola, međunarodni uvozni certifikat izdat od nadležne državne institucije na zahtjev krajnjeg korisnika i/ili uvoznika; i
4. Uvjerenje o krajnjem korisniku *(End user certificate)* izdat od nadležne državne institucije na zahtjev krajnjeg korisnika i/ili uvoznika.
5. Dokumenti o krajnjem korisniku iz stava (1) ovog člana između ostalog sadrže: naziv izvoznika, naziv uvoznika, naziv krajnjeg korisnika i krajnju namjenu, naziv robe, opis robe, količinu, vrijednost, rok važenja dokumenta i izjavu da se neće izvršiti ponovni izvoz navedene robe bez prethodnog pismenog odobrenja nadležne institucije prvobitne zemlje izvoznika.

Član 8.  
(Prethodna saglasnost i mišljenje)

1. Prije izdavanja dozvole iz člana 5. tačka a) ovog Zakona Ministarstvo traži prethodnu saglasnost od nadležnih ministarstava i to:
2. Ministarstva vanjskih poslova Bosne i Hercegovine;
3. Ministarstva sigurnosti Bosne i Hercegovine;
4. Ministarstva odbrane Bosne i Hercegovine;
5. Prije izdavanja dozvole iz člana 5. tačka a) ovog Zakona Ministarstvo može, po potrebi, tražiti prethodno mišljenje i od drugih organa i institucija Bosne i Hercegovine.

Član 9.  
(Nadležnost za prethodnu saglasnost)

Nadležna ministarstva daju prethodnu saglasnost iz člana 8. stav (1) ovog Zakona i to:

1. Ministarstvo vanjskih poslova Bosne i Hercegovine da se dozvola izdaje u skladu s vanjskom politikom Bosne i Hercegovine vodeći računa o:
2. zabranama i sankcijama Vijeća sigurnosti Ujedinjenih nacija, OSCE-a i EU;
3. Zajedničkom stavu Vijeća Evropske unije 2008/944/CFSP kojim se utvrđuju zajednička pravila postupanja kod kontrole izvoza vojne tehnologije i opreme;
4. općoj bilateralnoj poziciji Bosne i Hercegovine prema državama i drugim subjektima međunarodnog prava koje učestvuju u vanjskotrgovinskom prometu;
5. općoj multilateralnoj poziciji Bosne i Hercegovine prema državama i drugim subjektima međunarodnog prava koje učestvuju u vanjskotrgovinskom prometu, uključujući međunarodno-pravne, kao i političke obaveze Bosne i Hercegovine prema eventualnim sankcijama i zabranama multilateralnog karaktera;
6. Ministarstvo sigurnosti Bosne i Hercegovine da izdavanje dozvole neće ugroziti javnu sigurnost unutar Bosne i Hercegovine;
7. Ministarstvo odbrane Bosne i Hercegovine da se dozvola izdaje u skladu s odbrambenom politikom Bosne i Hercegovine.

Član 10.

(Rokovi za prethodnu saglasnost)

1. Nadležno ministarstvo iz člana 8. stav (1), tač. a), b) i c) ovog Zakona, od kojeg je zatražena prethodna saglasnost, dužno je Ministarstvu dostaviti akt kojim se daje ili odbija davanje prethodne saglasnosti, uz dato obrazloženje razloga odbijanja davanja prethodne saglasnosti, u roku od 15 dana od dana kada mu je ista zatražena odnosno u roku od 30 dana ako je u postupku izdavanja saglasnosti potrebno izvršiti dodatne provjere o čemu obavještava Ministarstvo.
2. Organi i institucije iz člana 8. stav (2), ovog Zakona, od kojih je zatraženo mišljenje, dužna su Ministarstvu dostaviti traženo mišljenje u roku od 30 dana od dana kada im je isto zatraženo.

Član 11.

(Komisija za kontrolu vanjskotrgovinskog prometa)

(1) Komisiju za kontrolu vanjskotrgovinskog prometa (u daljnjem tekstu: Komisija) na prijedlog Ministarstva imenuje i razrješava Vijeće ministara BiH.

(2) Sastav Komisije čine predstavnici: Ministarstva vanjske trgovine i ekonomskih odnosa Bosne i Hercegovine, Ministarstva vanjskih poslova Bosne i Hercegovine, Ministarstva sigurnosti Bosne i Hercegovine, Ministarstva odbrane Bosne i Hercegovine, Obavještajno sigurnosne agencije Bosne i Hercegovine, Uprave za indirektno oporezivanje Bosne i Hercegovine, Federalnog ministarstva energije, rudarstva i industrije i Ministarstva industrije, energetike i rudarstva Republike Srpske.

(3) Komisija se sastaje i djeluje isključivo u sljedećim slučajevima:

a) na zahtjev Ministarstva, ukoliko neko od nadležnih ministarstava iz člana 8.stav (1) ovog Zakona, od kojeg je zatražena prethodna saglasnost, nije u predviđenom roku iz člana 10. ovog Zakona dostavio akt kojim se daje ili odbija saglasnost,

b) na zahtjev Ministarstva ili nekog od nadležnih ministarstava, organa i drugih institucija iz člana 8. ovog Zakona, uključenih u procedure izdavanja dozvole, u slučaju da su se stekli uslovi za primjenu člana 29. ovog Zakona, i

c) na zahtjev Ministarstva i drugih institucija iz člana 8.ovog Zakona, uključenih u proceduru izdavanja prethodne saglasnosti u slučaju određenih nejasnoća, dilema ili primjedbi u konkretnom slučaju davanja prethodne saglasnosti, odnosno mišljenja.

(4) U slučajevima iz stava 3. Komisija ima nadležnost da:

a) daje preporuke nadležnim ministarstvima kako donijeti odluku o davanju ili odbijanju prethodne saglasnosti, a na osnovu razmjene informacija i analize predmetnog zahtjeva za vanjskotrgovinski promet;

b) Ministarstvu da prijedlog o izdavanju isprave ili odbijanju zahtjeva za izdavanje isprave u slučaju određenih nejasnoća ili primjedbi u konkretnom slučaju davanja saglasnosti i mišljenja iz člana 8. st. (1) i (2) ovog Zakona; i

c) da prijedlog o oduzimanju dozvole (isprave) u slučajevima utvrđenim članom 29. ovog Zakona.

(5) Stručne i administrativne poslove za Komisiju obavlja Ministarstvo.

(6) Ministar na prijedlog Komisije donosi Poslovnik o radu Komisije kojim će se propisati način rada, prava i obaveze Komisije.

Član 12.  
(Upis u Registar)

1. Za obavljanje vanjskotrgovinskog prometa sva pravna lica moraju biti upisana u Registar lica vanjskotrgovinskog prometa (u daljnjem tekstu: Registar) kod Ministarstva.
2. Uz zahtjev za upis u Registar potrebna je saglasnost nadležnog entitetskog organa ili nadležnog kantonalnog organa ili nadležnog organa Brčko Distrikta Bosne i Hercegovine.
3. Lica upisana u registar dužna su pismenim putem dostaviti sve promjene podataka na osnovu kojih su upisana u Registar, u roku od 30 dana od dana nastanka promjene.
4. Pravna lica se brišu iz Registra ako:
5. se utvrde nove činjenice na osnovu kojih, da je o njima bilo saznanja prilikom upisa u Registar, ne bi bilo moguće izvršiti upis lica u Registar;
6. ne posluju u skladu s odredbama ovog Zakona;
7. krše međunarodne zabrane;
8. prestanu obavljati djelatnost;
9. prestanu ispunjavati uslove na osnovu kojih je rješenje izdato;
10. podnesu zahtjev za brisanje iz Registra; i
11. ne dostave sve promjene podataka na osnovu kojih su upisana u Registar, u roku od 30 dana od dana nastanka promjene.
12. Ministarstvo donosi rješenje o upisu u Registar, rješenje o odbijanju zahtjeva za upis u Registar i rješenje o brisanju iz Registra.
13. Ministarstvo donosi Pravilnik o vođenju Registra lica vanjskotrgovinskog prometa oružja, vojne opreme i robe posebne namjene, kojim se utvrđuje postupak registracije i postupak brisanja iz Registra.

**POGLAVLJE II - KONTROLA VANJSKOTRGOVINSKOG PROMETA ORUŽJA I VOJNE OPREME**

Član 13.  
(Dozvola za oružje i vojnu opremu)

1. Izvoz i uvoz oružja i vojne opreme, brokering te izvoz i uvoz usluga u vezi s oružjem i vojnom opremom može se obavljati samo na osnovu dozvole iz člana 5. tačka a) ovog Zakona.
2. Ministarstvo može izdati Globalnu dozvolu za izvoz i uvoz jedne ili više stavki oružja i vojne opreme, za jednu ili više država, uzimajući u obzir vrstu robe, vrstu i dugoročnost izvoznih i uvoznih poslova s državom u koju se izvozi ili iz koje se uvozi. Globalna dozvola može se izdati samo za izvoz ili uvoz oružja i vojne opreme za potrebe obavljanja djelatnosti remonta i proizvodnje (komponente i repromaterijali).
3. Dozvole iz stava (1) ovog člana izdaje Ministarstvo na osnovu prethodne saglasnosti Ministarstva vanjskih poslova Bosne i Hercegovine, Ministarstva sigurnosti Bosne i Hercegovine i Ministarstva odbrane Bosne i Hercegovine.
4. Dozvole iz stava (1) ovog člana izdaju se s rokom važenja od jedne godine za pojedinačne dozvole i rokom važenja od tri godine za globalne dozvole.
5. Ministarstvo donosi Pravilnik o obliku i sadržaju isprava u vanjskotrgovinskom prometu oružja, vojne opreme i robe posebne namjene kojim utvrđuje forma i sadržaj dozvola iz stava (1) ovog člana.

Član 14.  
(Zahtjev za izdavanje dozvole za oružje i vojnu opremu)

1. Zahtjev za izdavanje dozvole iz člana 13. stav (1) ovog Zakona podnosi se Ministarstvu.
2. Uz zahtjev za izdavanje dozvole za izvoz oružja i vojne opreme, brokering i izvoz usluga u vezi s oružjem i vojnom opremom iz stava (1) ovog člana obavezno se podnose dokumenti o krajnjem korisniku iz člana 7. stav (1) ovog Zakona, i to:
3. Izjava krajnjeg korisnika i uvozna dozvola ili međunarodni uvozni certifikat izdat od nadležne državne institucije zemlje krajnjeg korisnika, ili
4. Izjava krajnjeg korisnika ovjerena kod nadležne državne institucije zemlje krajnjeg korisnika ili
5. Međunarodni uvozni certifikat izdat od državne institucije zemlje krajnjeg korisnika, ili
6. Uvjerenje o krajnjem korisniku *(End User Certificate)* izdato od državne institucije zemlje krajnjeg korisnika.
7. Uz zahtjev za izdavanje Dozvole za uvoz oružja i vojne opreme, uvoz usluga u vezi s oružjem i vojnom opremom iz stava (1) ovog člana obavezno se podnose dokumenti o krajnjem korisniku iz člana 7. stav (1) tačka a) ovog Zakona.
8. Osim dokumenata iz st. (2) i (3) ovog člana uz zahtjev za izdavanje dozvole iz člana 13. stav (1) obavezno se podnosi i dokumentacija o svim učesnicima u predmetnom vanjskotrgovinskom prometu.
9. Ministarstvo donosi Uputu o uslovima i postupku za izdavanje isprava u vanjskotrgovinskom prometu oružja, vojne opreme i robe posebne namjene kojim se pripisuje forma i sadržaj obrasca zahtjeva za izdavanje dozvole te spisak ostalih dokumenata koji se prilažu uz zahtjev.

Član 15.  
(Izdavanje dozvole za oružje i vojnu opremu)

1. U postupku izdavanja dozvole iz člana 13. stav (1) ovog Zakona Ministarstvo traži prethodnu saglasnost nadležnih ministarstava iz člana 8. stav (1), tač. a), b) i c) ovog Zakona.
2. Ministarstvo izdaje dozvolu na osnovu prethodnih saglasnosti nadležnih organa iz člana 8. stav (1) tač. a), b) i c) ovog Zakona u roku od 30 dana od dana (uredno podnesenog kompletnog zahtjeva) zaprimanja urednog zahtjeva, odnosno u roku od 60 dana, ako je u postupku izdavanja dozvole potrebno izvršiti dodatne provjere.

Član 16.

(Uvjerenje o krajnjem korisniku oružja i vojne opreme i Međunardni uvozni certifikat)

1. Uvjerenje o krajnjem korisniku (End User Certificate) i Međunarodni uvozni certifikat za oružje i vojnu opremu izdaje Ministarstvo u svrhu potvrđivanja krajnjeg korisnika oružja i vojne opreme, ukoliko to zatraži strani izvoznik.
2. Uvjerenje o krajnjem korisniku i Međunardni uvozni certifikat iz stava (1) ovog člana izdaje se s rokom važenja od šest mjeseci.

Član 17.

(Zahtjev za izdavanje Uvjerenja o krajnjem korisniku oružja i

vojne opreme i Međunarodnog uvoznog certifikata)

1. Zahtjev za izdavanje Uvjerenja o krajnjem korisniku za oružje i vojnu opremu *(End User Certificate)* i Međunarodnog uvoznog certifikata podnosi se Ministarstvu.
2. Uz zahtjev iz stava (1) ovog člana, obavezno se podnosi Izjava krajnjeg korisnika ovjerena od strane odgovornog lica krajnjeg korisnika, u kojoj treba stajati sljedeće:
3. krajnja upotreba robe, opis robe, količina i vrijednost te naziv izvoznika i uvoznika;
4. da roba neće biti upotrijebljena, u cjelosti ili u dijelovima, za razvoj, proizvodnju, upravljanje, djelovanje, održavanje, skladištenje, otkrivanje, identifikaciju ili širenje hemijskog, biološkog ili nuklearnog oružja, odnosno za razvoj, proizvodnju, održavanje i skladištenje projektila koji mogu nositi hemijsko, biološko ili nuklearno oružje;
5. da se roba neće ponovno izvoziti bez prethodnog pismenog odobrenja Ministarstva, odnosno bez dozvole koja se izdaje u skladu s članom 5. ovog Zakona.
6. Ministarstvo donosi Uputu o uslovima i postupku za izdavanje isprava u vanjskotrgovinskom prometu oružja, vojne opreme i robe posebne namjene kojim utvrđuje formu i sadržaj obrasca zahtjeva za izdavanje Uvjerenja o krajnjem korisniku i Međunarodnog uvoznog certifikata te popis ostalih dokumenata koji se prilažu uz zahtjev.

Član 18.

(Izdavanje Uvjerenje o krajnjem korisniku oružja i

vojne opreme i Međunardnog uvoznog certifikata)

Ministarstvo izdaje Uvjerenje o krajnjem korisniku ili rješenje o odbijanju Zahtjeva za izdavanje uvjerenja o krajnjem korisniku, odnosno Međunarodni uvozni certifikat u roku od 15 dana od dana kada je uredno podnesen potpuni zahtjev, odnosno u roku od 30 dana ako je u postupku izdavanja potrebno obaviti dodatne provjere.

Član 19.

(Potvrda o prijemu robe sa Zajedničke liste oružja i vojne opreme)

1. Potvrdu o prijemu robe sa Zajedničke liste oružja i vojne opreme *(Delivery Verification Certificate),* na osnovu realizirane dozvole o uvozu u BiH*,* izdaje Ministarstvo u svrhu potvrđivanja da je roba stigla na krajnje odredište navedeno u dozvoli.
2. Potvrda se izdaje na zahtjev krajnjeg korisnika navedenog u dozvoli za uvoz.
3. Ministarstvo donosi Uputu o uslovima i postupku za izdavanje isprava u vanjskotrgovinskom prometu oružja, vojne opreme i robe posebne namjene, kojim se propisuje forma i sadržaj obrasca Potvrde o prijemu robe i zahtjeva za izdavanje Potvrde, te popis ostalih dokumenata koji se prilažu uz zahtjev.

**POGLAVLJE III - KONTROLA VANJSKOTRGOVINSKOG PROMETA ROBE POSEBNE NAMJENE**

Član 20.  
(Dozvole)

* + - 1. Izvoz robe posebne namjene može se obavljati samo na osnovu dozvole iz člana 5. tačka a) ovog Zakona.
      2. Ministarstvo može izdati globalnu dozvolu za izvoz jedne ili više stavki robe s Liste roba posebne namjene, za jednu ili više država, uzimajući u obzir vrstu robe, vrstu i dugoročnost izvoznih poslova s državom u koju se izvozi. Globalna dozvola može se izdati samo za izvoz roba posebne namjene za potrebe obavljanja djelatnosti remonta i proizvodnje (komponente i repromaterijali).
      3. Dozvole iz stava (1) ovog člana izdaje Ministarstvo na osnovu saglasnosti Ministarstva vanjskih poslova Bosne i Hercegovine.
      4. Dozvole za izvoz iz stava (1) ovog člana izdaju se s rokom važenja od jedne godine za pojedinačne dozvole i rokom važenja od tri godine za globalne dozvole.
      5. Za uvoz robe posebne namjene potrebna je Uvozna dozvola za robu posebne namjene iz člana 5. tačka b) ovog Zakona.
      6. Uvozna dozvola za robu posebne namjene iz stava (5) ovog člana izdaje se s rokom važenja od šest mjeseci.
      7. Ministarstvo donosi Pravilnik o obliku i sadržaju isprava u vanjskotrgovinskom prometu oružja, vojne opreme i robe posebne namjene, kojim se utvrđuje forma i sadržaj dozvola iz stava (1) ovog člana, te Uvozne dozvole za robu posebne namjene iz stava (5) ovog člana.

Član 21.  
(Zahtjev za izdavanje dozvole i Uvozne dozvole za robu posebne namjene)

1. Zahtjev za izdavanje dozvole iz člana 20. stav (1) ovog Zakona podnosi se Ministarstvu.
2. Zahtjev za izdavanje Uvozne dozvole za robu posebne namjene iz člana 20. stav (5) ovog Zakona podnosi se Ministarstvu.
3. Uz zahtjev iz stava (1) ovog člana obavezno se podnose dokumenti o krajnjem korisniku iz člana 7. stav (1) tač. a), b) ili c) ovog Zakona.
4. Uz zahtjev iz stava (2) ovog člana, obavezno se podnose dokumenti iz člana 7. stav (1) tačka a) ovog Zakona, a po potrebi i dokumenti nadležnog entitetskog organa ili nadležnog kantonalnog organa ili nadležnog organa Brčko Distrikta Bosne i Hercegovine.
5. Ministarstvo donosi Uputu o uslovima i postupku za izdavanje isprava u vanjskotrgovinskom prometu oružja, vojne opreme i robe posebne namjene kojim utvrđuje formu i sadržaj obrasca zahtjeva za izdavanje dozvole, odnosno zahtjeva za izdavanje uvozne dozvole za robe posebne namjene, te spisak ostalih dokumenata koji se prilažu uz zahtjev.

Član 22.  
(Izdavanje dozvole za robe posebne namjene)

1. U postupku izdavanja dozvole iz člana 20. stav (1) ovog Zakona Ministarstvo traži prethodnu saglasnost nadležnog organa iz člana 8. stav (1) tačka a) ovog Zakona.
2. Ministarstvo izdaje dozvolu na osnovu prethodne saglasnosti nadležnog organa iz člana 8. stav (1) tačka a) ovog Zakona u roku od 30 dana od dana uredno podnesenog kompletnog zahtjeva, odnosno u roku od 60 dana ako je u postupku izdavanja dozvole potrebno obaviti dodatne provjere.

Član 23.  
(Izdavanje Uvozne dozvole za robu posebne namjene)

1. Za uvoz roba posebne namjene Ministarstvo izdaje Uvoznu dozvolu iz člana. 20. stav (5) ovog Zakona.
2. Ministarstvo izdaje Uvoznu dozvolu za robu posebne namjene u roku od 30 dana od dana uredno podnesenog kompletnog zahtjeva, odnosno u roku od 60 dana ako je u postupku izdavanja uvozne dozvole potrebno obaviti dodatne provjere.

Član 24.

(Uvjerenje o krajnjem korisniku robe posebne namjene)

1. Uvjerenje o krajnjem korisniku (End User Certificate) za robe posebne namjene izdaje Ministarstvo u svrhu potvrđivanja krajnjeg korisnika robe posebne namjene, na zahtjev stranog izvoznika.
2. Uvjerenje o krajnjem korisniku iz stava (1) izdaje se s rokom važenja od šest mjeseci.

Član 25.

(Zahtjev za izdavanje uvjerenja o krajnjem korisniku robe posebne namjene)

1. Zahtjev za izdavanje Uvjerenja o krajnjem korisniku *(End User Certificate)* za robe posebne namjene podnosi se Ministarstvu.
2. Uz zahtjev iz stava (1) ovog člana, obavezno se podnosi Izjava krajnjeg korisnika ovjerena od strane odgovornog lica krajnjeg korisnika, u kojoj treba stajati sljedeće:
   1. krajnja upotreba robe, naziv robe, opis robe, količina i vrijednost te naziv izvoznika i uvoznika;
   2. da roba neće biti upotrijebljena, u cjelosti ili u dijelovima, za razvoj, proizvodnju, upravljanje, djelovanje, održavanje, skladištenje, otkrivanje, identifikaciju ili širenje hemijskog, biološkog ili nuklearnog oružja, odnosno za razvoj, proizvodnju, održavanje i skladištenje projektila koji mogu nositi hemijsko, biološko ili nuklearno oružje;
   3. da se roba neće ponovno izvoziti bez posebnog odobrenja Ministarstva, odnosno bez dozvole koja se izdaje u skladu s članom 5. ovog Zakona.
3. Ministarstvo donosi Uputu o uslovima i postupku za izdavanje isprava u vanjskotrgovinskom prometu oružja, vojne opreme i robe posebne namjene kojim utvrđuje formu i sadržaj obrasca zahtjeva za izdavanje Uvjerenja o krajnjem korisniku te popis ostalih dokumenata koji se prilažu uz zahtjev.

Član 26.

(Izdavanje Uvjerenja o krajnjem korisniku robe posebne namjene)

Ministarstvo izdaje Uvjerenje o krajnjem korisniku ili rješenje o odbijanju Zahtjeva za izdavanje uvjerenja o krajnjem korisniku u roku od 15 dana od dana kada je uredno podnesen potpuni zahtjev, odnosno u roku od 30 dana ako je u postupku izdavanja potrebno obaviti dodatne provjere.

Član 27.

(Potvrda o prijemu robe s Liste roba posebne namjene)

1. Potvrdu o prijemu robe s Liste robe posebne namjene *(Delivery Verification Certificate),*a na osnovu realiziranog Мeđunarodnog uvoznog certifikata o uvozu u BiH*,* izdaje Ministarstvo u svrhu potvrđivanja da je roba stigla na krajnje odredište navedeno u međunarodnom uvoznom certifikatu.
2. Potvrda se izdaje na zahtjev krajnjeg korisnika navedenog u Мeđunarodnom uvoznom certifikatu.
3. Ministarstvo donosi Uputu o uslovima i postupku za izdavanje isprava u vanjskotrgovinskom prometu oružja, vojne opreme i robe posebne namjene, kojim utvrđuje formu i sadržaj Potvrde o prijemu robe, obrasca zahtjeva za izdavanje Potvrde, te popis ostalih dokumenata koji se prilažu uz zahtjev.

**POGLAVLJE IV - NADLEŽNOSTI I OVLAŠTENJA**

Član 28.  
(Odbijanje zahtjeva)

(1) Ministarstvo donosi rješenje o odbijanju zahtjeva za izdavanje isprave ako:

1. nema potrebne saglasnosti iz člana 8. stav (1) ovog Zakona;
2. je prijedlog Komisije iz člana 11. stav (3) tačka b) da se zahtjev odbije;
3. su podaci iz zahtjeva nepotpuni ili netačni ili uz zahtjev nisu priloženi svi propisani dokumenti, a u zahtijevanom roku od strane Ministarstva nekompletan zahtjev nije upotpunjen s nedostajućim podacima i dokumentima.

(2) Ministarstvo donosi rješenje o odbijanju zahtjeva za izdavanje isprave ako roba ne odgovara podacima navedenim u zahtjevu, a izvoznik na zahtjev Ministarstva ne omogući pregled robe i/ili pregled dokumentacije u vezi s tom robom.

Član 29.  
(Oduzimanje isprave)

(1) Ministarstvo, na osnovu prijedloga Komisije iz člana 11. stav (3) tačka b) ovog Zakona, donosi rješenje o oduzimanju izdate isprave ako:

a) Ministarstvo vanjskih poslova dostavi obavijest da povlači prethodnu saglasnost, izdatu u skladu s članom 8. stav (1) tačka a) ovog Zakona, jer su se u međuvremenu promijenile okolnosti iz člana 9. stav (1) ovog Zakona uz detaljno obrazloženje razloga za povlačenje saglasnosti;

b) se utvrdi da je isprava bila izdata na osnovu netačnih ili nepotpunih podataka;

c) nastanu okolnosti ili dođe do novih saznanja koja bi, da su postojala ili da se za njih znalo u vrijeme razmatranja zahtjeva za izdavanje isprave, dovela do odbijanja zahtjeva za izdavanje isprave;

d) se izdata isprava ne koristi u namijenjene svrhe;

e) pravno lice ne posluje u skladu s odredbama ovog Zakona i drugih zakonskih i podzakonskih akata koji reguliraju ovu oblast;

f) pravno lice onemogućava provođenje nadzora.

(2) Ministarstvo nije odgovorno za troškove koji su nastali ili će nastati oduzimanjem isprave.

Član 30

(Postupak nakon oduzimanja isprave)

1. U slučaju kada je isprava oduzeta na osnovu člana 29. stav (1) tačka a) ovog Zakona Ministarstvo će naložiti učesniku u vanjskotrgovinskom prometu da obustavi sve daljnje aktivnosti, odnosno otkaže ugovor ako je ugovorom predviđeno takvo pravo. U slučaju da se ugovor ne može otkazati bez posljedica ili da nije istekao otkazni rok, Ministarstvo će naložiti učesniku u vanjskotrgovinskom prometu da stupi u pregovore o sporazumnom prijevremenom prekidu ugovora. Ako druga strana ne prihvati prijevremeni raskid,ugovor će se izvršiti.
2. U slučaju kada je isprava oduzeta na osnovu povlačenja saglasnosti Ministarstva vanjskih poslova Bosne i Hercegovine iz razloga provođenja sankcija Vijeća sigurnosti UN ili u slučaju oružanog sukoba između Bosne i Hercegovine i predmetne države, sve aktivnosti se automatski prekidaju bez obzira u kojoj su fazi i to s vremenom stupanja na snagu odgovarajuće rezolucije Vijeća sigurnosti UN, odnosno otpočinjanja neprijateljstava.

Član 31.  
(Međunarodna saradnja)

1. Ministarstvo obavještava Ministarstvo vanjskih poslova Bosne i Hercegovine o svakom odbijanju izdavanja i oduzimanja dozvole za izvoz, navodeći zemlju odredišta, krajnjeg korisnika i krajnju namjenu, te okolnosti relevantne za odbijanje zahtjeva za izdavanje dozvole odnosno oduzimanje dozvole.
2. Ministarstvo vanjskih poslova Bosne i Hercegovine može obavijestiti druge države o svakom odbijanju izdavanja i oduzimanju dozvole za izvoz, navodeći zemlju odredišta, krajnjeg korisnika i krajnju namjenu, te okolnosti relevantne za odbijanje zahtjeva za izdavanje dozvolu ili oduzimanje dozvole.
3. Ako Ministarstvo vanjskih poslova Bosne i Hercegovine ima saznanje da je jedna od država članica OSCE-a tokom prethodne tri godine odbila izdavanje isprave za sličan vanjskotrgovinski promet, Ministarstvo vanjskih poslova BiH će, prije izdavanja saglasnosti u skladu s ovim Zakonom, konsultirati državu koja je odbila izdavanje isprave.

Član 32.  
(Izvještavanje)

1. Korisnik isprave dužan je o njenoj realizaciji izvijestiti Ministarstvo u roku od 15 dana od dana realizacije.
2. Korisnik izvozne dozvole dužan je dostaviti Ministarstvu Potvrdu o prijemu robe (*Delivery Verification Certificate)* da je roba iz isprave stigla na krajnje odredište ovjerenu od nadležne institucije države krajnjeg korisnika.
3. Uprava za indirektno/neizravno oporezivanje u Bosni i Hercegovini (u daljnjem tekstu UINO) polugodišnje izvještava Ministarstvo o izvršenim uvozima i izvozima oružja, vojne opreme i roba posebne namjene.

Član 33.  
(Vođenje evidencije u Ministarstvu)

1. Ministarstvo uspostavlja bazu podataka o ispravama izdatim u skladu s članom 5. ovog Zakona i svakih šest mjeseci dostavlja Parlamentarnoj skupštini Bosne i Hercegovine izvještaj o izdatim ispravama kao i izvještaj o odbijenim zahtjevima za izdavanje isprava.
2. Ministarstvo vanjskih poslova Bosne i Hercegovine može od Ministarstva tražiti dostavljanje podataka o izdatim ispravama, podatke o odbijenim zahtjevima za izdavanje isprava, kao i druge podatke koji se odnose na vanjskotrgovinski promet roba s kontrolnih listi, a u svrhu međunarodne saradnje i dostavljanja podataka Ujedinjenim nacijama i OSCE-u.

Član 34.  
(Vođenje evidencije korisnika isprave)

1. Korisnici isprava dužni su voditi detaljnu evidenciju o ispravama, koja mora sadržavati najmanje sljedeće podatke: opis robe i usluga, količinu, puni naziv i adresu izvoznika, uvoznika, isporučitelja i primatelja robe, posrednika, te krajnju namjenu i puni naziv i adresu krajnjeg korisnika robe.
2. Dokumentaciju iz stava (1) ovog člana korisnik isprave mora čuvati najmanje deset godina od završetka kalendarske godine u kojoj je obavljena transakcija, a deset godina za proizvode sa Zajedničke liste oružja i vojne opreme, i dostaviti je Ministarstvu na zahtjev.
3. Ministarstvo može propisati i druge podatke koje mora sadržavati dokumentacija iz stava (1) ovog člana.

Član 35.  
(Nadzor)

1. Ministarstvo provodi nadzor nad pravnim licem kojem je izdata isprava ili koje je registrirano za obavljanje vanjskotrgovinskog prometa robe s kontrolnih listi.
2. Ministarstvo će Uputom o provođenju nadzora propisati način provođenja nadzora.

**POGLAVLJE V - KAZNENE ODREDBE**

Član 36.  
(Prekršajne odredbe)

1. Novčanom kaznom u iznosu od 20.000 KM do 50.000 KM kaznit će se pravno lice ako:
2. ne postupi u skladu s članom 32. st. (1), (2) ili (3) ovog Zakona.
3. Novčanom kaznom u iznosu od 50.000 KM do 100.000 KM kaznit će se pravno lice ako:
4. onemogući provođenje nadzora u skladu s članom 29. stav (1) tačka f) ovog Zakona;
5. ne vodi evidenciju u skladu s članom 34. ovog Zakona.
6. Novčanom kaznom u iznosu od 5.000 KM do 10.000 KM kaznit će se odgovorno lice u pravnom licu ako:
7. onemogući provođenje nadzora u skladu s članom 29. stav (1) tačka f) ovog Zakona;
8. ne postupi u skladu s članom 32. st. (1), (2) ili (3) ovog Zakona;
9. ne vodi evidenciju u skladu s članom 34. ovog Zakona.

**POGLAVLJE VI - PRIJELAZNE I ZAVRŠNE ODREDBE**

Član 37.  
(Provedbeni propisi)

1. Ministar vanjske trgovine i ekonomskih odnosa Bosne i Hercegovine donijet će sljedeće provedbene propise:
2. Poslovnik o radu Komisije;
3. Pravilnik o vođenju Registra lica vanjskotrgovinskog prometa oružja, vojne opreme i robe posebne namjene;
4. Pravilnik o obliku i sadržaju isprava u vanjskotrgovinskom prometu oružja, vojne opreme i robe posebne namjene;
5. Uputu o uslovima i postupku za izdavanje isprava u vanjskotrgovinskom prometu oružja, vojne opreme i robe posebne namjene;
6. Uputu o provođenju nadzora.
7. Ministar sigurnosti BiH propisat će formu i sadržaj isprave za provoz oružja i vojne opreme, kao i postupak izdavanja isprava.
8. Provedbeni propisi iz st. (1) i (2) ovog člana bit će doneseni u roku od 90 dana od dana stupanja na snagu ovog Zakona.

Član 38.  
(Prijelazne odredbe)

1. Do stupanja na snagu provedbenih propisa iz člana 37. ovog Zakona primjenjivat će se:
2. Uputa o proceduri registracije pravnih i fizičkih lica za vanjskotrgovinski promet roba i usluga od strateške važnosti za sigurnost Bosne i Hercegovine („Službeni glasnik BiH“, broj 19/10);
3. Uputa o uslovima i postupku za izdavanje isprava za vanjskotrgovinski promet roba i usluga od strateške važnosti za sigurnost Bosne i Hercegovine („Službeni glasnik BiH“, broj 19/10);
4. Uputa o načinu i postupku reguliranja privremenog uvoza, privremenog izvoza i tranzita sportskog i lovačkog oružja i municije („Službeni glasnik BiH“, broj 19/10);
5. Uputa o provođenju nadzora nad pravnim i fizičkim licem kojem je izdata isprava ili koje je registrirano za obavljanje vanjskotrgovinskog prometa roba s kontrolnih listi („Službeni glasnik BiH“, broj 28/10).
6. Do objavljivanja Zajedničke liste oružja i vojne opreme primjenjivat će se važeća Zajednička liste vojne opreme objavljena u „Službenom glasniku BiH“, broj 40/10.
7. Do objavljivanja Liste roba posebne namjene BiH primjenjivat će se Lista roba posebne namjene objavljena u „Službenom glasniku BiH“, broj 40/10.

Član 39.  
(Primjena zakona o upravnom postupku)

U slučajevima provođenja postupka odlučivanja o pravima i obavezama pravnih lica koja nisu predviđena ovim Zakonom, primjenjivat će se odredbe Zakona o upravnom postupku Bosne i Hercegovine ("Službeni glasnik BiH", br. 29/02, 12/04, 88/07, 93/09 i 41/13).

Član 40.  
(Streljačka društva, lovačka društva i fizička lica)

Za streljačka društva, lovačka društva i fizička lica, odnosno državljane BiH i strane državljane, koji unose ili iznose oružje i municiju preko državne granice Bosne i Hercegovine primjenjuje se Zakon o graničnoj kontroli („Službeni glasnik BiH“, br.53/09 i 54/10).

Član 41.  
(Prestanak važenja)

Danom stupanja na snagu ovog Zakona i Zakona o kontroli vanjskotrgovinskog prometa oružja, vojne opreme i roba posebne namjene, prestaju važiti odredbe Zakona o kontroli vanjskotrgovinskog prometa roba i usluga od strateške važnosti za sigurnost Bosne i Hercegovine („Službeni glasnik BiH“, broj 103/09).

Član 42.

(Započeti postupci)

Postupci koji su započeti do stupanja na snagu ovog Zakona nastavit će se i dovršiti prema odredbama Zakona o kontroli vanjskotrgovinskog prometa roba i usluga od strateške važnosti za sigurnost Bosne i Hercegovine („Službeni glasnik BiH“, broj 103/09).

Član 43.  
(Stupanje na snagu)

Ovaj Zakon stupa na snagu osmog dana od dana objavljivanja u „Službenom glasniku BiH“.

**-------------------------------------------------------------------------------------------------------------------**

Broj 01,02-02-1-752/16

14. jula 2016. godine

Sarajevo

**-------------------------------------------------------------------------------------------------------------------**

Predsjedavajući

Predstavničkog doma

Parlamentarne skupštine BiH

**Mladen Bosić**,s. r.

**--------------------------------------------------------------------------------------------------------------------**

Predsjedavajući

Doma naroda

Parlamentarne skupštine BiH

**Safet Softić**, s. r.

Objavljeno u „Službenom glasniku BiH“ broj: 53/16 od 22.07.2016. godine

***Ovaj tekst je za internu upotrebu, i na isti se ne može pozivati prilikom službene upotrebe***